Telenor: Jagten på personer der streamer ulovligt, er gået for vidt

Net- og telebranchen har i 2016 og 2017 være tvunget til at udlevere oplysninger om hundredtusindvis af kunder til advokatfirmaer i forbindelse af jagt på ulovlig streaming. Det krænker deres kunders rettigheder, mener Telenor-direktør

På mandag vil Telenor forsøge at overbevise Østre Landsret om, at jagten på pirat-streaming har taget overhånd og krænker Telenors brugere.

Det skriver Børsen

Mette Eistrøm Krüger, juridisk direktør i Telenor, anfægter, at advokatfirmaer - næsten per automatik - får fuld adgang til oplysninger om Telenor-kunder blot på en løs mistanke om ulovlig download eller streaming.

»Som branche har vi i 2016 og 2017 udleveret oplysninger på flere hundrede tusinde kunder, som efterfølgende har fået breve fra private advokatfirmaer,« siger Mette Eistrøm Krüger til Børsen.

Advokaterne sender i tusindvis af tilfælde breve til dem, der er under mistanke, hvori man meddeler den enkelte, at han eller hun formodentlig har glemt at betale for det materiale, de har valgt at downloade.

Det mener Mette Eistrøm Krüger er med til at skabe en tillidskløft mellem Telenor og deres kunder.